ক্লান্তশ্রান্ত সৈনিকরা রাতের খানার পর ঘুমিয়ে পড়েছে। সহসা শুরু হলো প্রচন্ড ঝড়। ঝড়ে উড়ে গেল তাদের তাঁবু। ভিজে গেল রসদসম্ভার। ঝড়ের তান্ডবে ছিঁড়ে গেল ঘোড়ার রশি। ঘোড়া ছুটলো দিগি¦দিক। ঘোড়ার পায়ের তলে পিষে মরলো ঘুমন্ত কিছু সৈনিক। মরুভূমির বিশাল বিস্তারে হারিয়ে গেল বেশকিছু ঘোড়া। ঝড়ের সাথে শুরু হলো বৃষ্টি। সে এক হুলুস্থূল কান্ড। কাফেরদের মনে হলো কেয়ামতের প্রলয় শুরু হয়ে গেছে। এভাবেই কেটে গেল রাত। সকাল হলো। তখনও একটু একটু বৃষ্টি হচ্ছে। সেনাপতিগণ ব্যস্ত হয়ে পড়লো সৈনিকদের খোঁজে। আকরামা আর খালিদও নিজ নিজ সৈন্যদের তালাশ করে ফিরছিল। খালিদের স্পষ্ট মনে আছে, তার সৈন্যরা ঝড়ের সময় শায়খীন পাহাড়ের কোলে আশ্রয় নিয়েছিল। ভোরে এই শায়খীন পাহাড়ের পাদদেশেই সে এসে সৈন্যদের সাথে মিলিত হয়েছিল।